钦定古今图书集成/明伦汇编/官常典/第661卷 > 应璋
## 钦定古今图书集成/明伦汇编/官常典/第661卷 > 应璋

按《明外史李沧传》：“应璋，字德夫，由岁贡生历罗源教
谕，启迪有方。年九十卒，学者称东白先生。”

===梁以蘅===按《绍兴府志》：“以蘅字仲芳，新会人。嘉靖丁未，自庐陵
谕迁绍兴教授。为人美丰仪，寡言笑，动止必有礼，居
常恂恂若无能者。及道义所关，毅然必往，即贲育弗
能挠也。教诸生务敦实行，颁示科条，令中人皆可遵。
诸生有窭甚不能婚丧者，辄捐助之，或抱冤抑，必奋
往力救。然约束甚严，稍有违犯，即高等贵胄必加诃”
让不少假。倘其知改，又辄煦煦进之，无终疾也。以是，
诸生得其喜则欣然以为荣，得其怒则赧然不胜耻。
其持身甚介，一毫不妄取。主试山东，供帐馈赆一无
所受。当路知其贤，檄署县事，亦坚辞不往，曰：“越俎代
庖，吾不能也。”每以母老乞归养，当路不许。久之，迁知
连城，甫阅岁，竟弃官奉母，人益高之。去越三十年，诸
生追思不已，为勒石颂德焉。